Pekka Luodeslampi

Pekka Luodeslampi (s. 1985) on suomalainen nettivideoharrastaja, jolla on suosittu TikTok- ja YouTube-hahmo nimeltään UncleSamPatriot. UncleSamPatriotin humoristisia videoita on katsottu yhteensä kymmeniä miljoonia kertoja. Hahmon suosituin video on "Lakupiippu", jota on katsottu 6,9 miljoonaa kertaa. Siitä on myös tehty useita versioita ympäri maailmaa, ja Luodeslampea on haastateltu aiheesta ulkomaita myöten. Videolla hän halusi parodioida Suomen hallituksen aikeita kieltää lakupiippu tupakointia edistävänä tuotteena. Toinen Pekan fiktiohahmo on nimeltään Y-Mies. Uncle Sam Patriotin TikTok-tilillä on ollut yhteensä 73 miljoonaa näyttökertaa ja 3 miljoonaa tykkäystä.
Luodeslampi on sairauseläkkeellä hyperaktiivisuutta ja pakkoliikkeitä aiheuttavan Touretten oireyhtymän takia. Hän on kuitenkin fyysisesti hyvässä kunnossa, ja harrastaa aktiivisesti kotonaan nyrkkeilyä Tony Halmeen innoittamana. Luodeslampi kertoi vuonna 2010 tavoittelevansa ensimmäisenä eurooppalaisena presidentti Barack Obaman allekirjoittamaa kunniakirjaa amerikkalaisten President's Challenge -kuntoilukampanjassa. Hän saavutti tavoitteensa osallistuttuaan Suomen Kuntoliikuntaliiton kävelykilpailuun, jonka voittajaksi hän myös selviytyi yli 4 000 kilpailijan joukosta. Luodeslampi käveli päivässä keskimäärin 50 000 askelta ja kerrytti lopputuloksekseen 1,56 miljoonaa askelta. Samalla hän rikkoi "Wii Fitin" Free Joggingin maailmanennätyksen Guinnessin ennätysten kirjan "Gamer's Editioniin". Sittemmin Luodeslampi on rikkonut myös useita muita Guinnessin ennätysten kirjan ennätyksiä. Hänen hallussaan oleviin maailmanennätyksiin kuuluu muun muassa nopein lyönnin reaktioaika (0,186 sekuntia) ja eniten lyönnillä rikottuja munia minuutissa (100 kpl). Muita ennätyksiä Guinnessin ennätysten kirjassa ovat eniten lyömällä rikottuja ilmapalloja minuutissa (37 kpl), nopein aika lyödä 10 kappaletta 20 kg painoisia painoja (27 sekuntia), eniten täyden liikeradan lyöntejä kolmessa minuutissa (209), sekä eniten lyömällä rikottuja syömätikkuja nipussa (13 kpl).
Luodeslampi on myös osallistunut ja voittanut useita videokilpailuita. Vuonna 2008 Luodeslampi osallistui Intelin nettivideokilpailuun videolla "Super Mario Boxing", joka nousi koko kilpailun katsotuimmaksi. Palkintona Luodeslampi voitti kahden hengen matkan Venetsiaan. 1. marraskuuta 2011 hän voitti videollaan DoUpTo:n 5 000 dollarin palkinnon, joka toimitettiin hänelle kotiovelle.
Luodeslampi esiintyy Wille Hyvösen ohjaamassa lyhytdokumenttielokuvassa "Meemini", joka julkaistiin osana Suomen elokuvasäätiön, Yleisradion ja AVEKin dokumenttielokuvahanketta vuonna 2015. Samana vuonna Luodeslammen nyrkkeilyharjoituksista tehtiin dokumenttisarja "Yle FOLK: Tahto lyödä", jossa esiintyy myös show-painija Häijy-Heimo Ukonselkä. Sittemmin Luodeslampi on esiintynyt muun muassa "Suomen hauskin tavis" ja "Ennätystehdas" -ohjelmissa. Pekka on muodossa tai toisessa nähty vuosien varrella myös ohjelmissa Ridicilousness, Tosh.0, ja Kaiken maailman ennätykset. Pekan reaktionopeutta käsiteltiin myös History Channel -kanavalla. Vuodelle 2024 on suunniteltu We Don't Say Retard Anymore -elokuvan julkaisu, joka on käsikirjoitettu draamakomedia Pekka Luodeslammen Y-Mies -hahmosta.
Luodeslampi osallistui vuoden 2017 kuntavaaleihin Vantaan Perussuomalaisten listalla. Hän sai vaaleissa yhteensä 72 ääntä eikä tullut valituksi.